പുതിയിടത്തെ ഭൂമി പ്രശ്നം:ആക്ഷന് കമ്മിറ്റി രൂപീകരിച്ചു തലപ്പുഴ: പുതിയിടം പ്രദേശത്തെ ഭൂമി പ്രശ്നത്തിന് പരിഹാരം കാണണമെന്ന് ആവശ്യപ്പെട്ട് ആക്ഷന്കമ്മിറ്റി രൂപീകരിച്ചു. പ്രദേശത്ത് നിലവില് റവന്യു പട്ടയങ്ങളാണ് നല്കിയിരിക്കുന്നത്. ഇവിടെ വീട്ടി, ചടച്ചി തുടങ്ങിയ മരങ്ങള് റിസര്വ് ചെയ്തിട്ടുമുണ്ട്. 196064 കാലഘട്ടത്തില് ആണ് ഈ പ്രദേശത്തു കൂടുതലും പട്ടയം നല്കിയത്. അന്ന് റിസര്വ് ചെയ്ത പല മരങ്ങളും ഇന്ന് ഇല്ല. കാലപ്പഴക്കംകൊണ്ട് ഉണങ്ങി പോയതും കാട്ടുതി കയറി കത്തിപോയതും ഇതില് പെടും. എന്നാല് ഇന്ന് റിസര്വ് ചെയ്ത മരങ്ങള് മുഴുവന് ഇല്ലാത്തവര് റെവന്യു അധികൃതര് നിശ്ചയിക്കുന്ന വില അടക്കണമെന്നാണ് നിര്ദേശം. ഓരോ മരത്തിനും ഒന്നരരണ്ട് ലക്ഷം രൂപ വിലവരും. ഇത് അടക്കാത്തവര്ക്ക് വില്ലേജില് നിന്നും തണ്ടപ്പര് ലഭിക്കില്ല. പോക്കുവരവും ചെയ്ത് നല്കില്ല. അതുകൊണ്ട് തന്നെ സ്ഥലം കൈമാറ്റം ചെയ്യാനോ വിദ്യാഭ്യാസ ലോണ്, വിവാഹ ആവശ്യങ്ങള്ക്കുള്ള ലോണ് എന്നിവ ലഭിക്കുന്നില്ല. നിലവിലുള്ള കാലഹരണപ്പെട്ട മരങ്ങള് ഒഴിവാക്കി സ്ഥലത്ത് നിലനില്ക്കുന്ന മരങ്ങള് ഉള്പ്പെടുത്തി പട്ടയം നല്കാന് നടപടിയുണ്ടാകണമെന്ന് ആക്ഷന് കമ്മിറ്റി ആവശ്യപ്പെട്ടു. തവിഞ്ഞാല് ഗ്രാമപ്പഞ്ചായത്ത് പ്രസിഡന്റ് എല്സി ജോയി അധ്യക്ഷത വഹിച്ചു. പുതിയിടം പള്ളി വികാരി ഫാ.ബാബു പൂച്ചാലില്, പഞ്ചായത്തംഗങ്ങളായ ലൈജി തോമസ്, എം.ജി. ബിജു, ജോസ് പാറക്കല്, ടി.കെ. ഗോപി, ആക്ഷന് കമ്മിറ്റി കണ്വീനര് ജോണി വെളിയത്ത് എന്നിവര് പ്രസംഗിച്ചു.